Lisbeth Bech Poulsen (SF), 2013-04-09:
Jeg er på SF's vegne meget glad for chancen for at diskutere Valgretskommissionens anbefalinger her i dag, og derfor vil jeg også gerne sige en stor tak til DUF, Dansk Ungdoms Fællesråd, for at have taget initiativet, og en rigtig stor tak til Valgretskommissionen for dens store arbejde, som har udmøntet sig i 28 meget konkrete forslag.
Jeg vil også gerne kvittere for, at det er lykkedes at få alle Folketingets partier til at blive enige om en fælles forespørgsel om unges valgdeltagelse, for det er vigtigt at komme i gang, hvis vi skal have øget de unges stemmedeltagelse.
For det første står vi over for to afgørende valg i de kommende år: kommunalbestyrelsesvalg og europaparlamentsvalg.
Ja, vi har faktisk også regionsvalg, og i alle tre tilfælde ved vi at valgdeltagelsen er vigende, ikke mindst for de unge.
Danske unge er verdensmestre i demokrati.
Det viser en undersøgelse fra 2009.
Dertil er deres interesse for politik steget med over en fjerdedel i løbet af de seneste to årtier.
De har styr på demokratiets spilleregler og bakker op om grundlæggende demokratiske rettigheder som ytrings- og forsamlingsfrihed.
De unge er optaget af politik, men på en måde, som man måske kan kalde for det uformelle plan.
Det er jo rigtig godt, men vi ved også, at stemmedeltagelsen er alt for lav, og det er et problem.
Det er derfor, vi har debatten i dag.
Jeg synes, der ligger rigtig mange gode ideer i Valgretskommissionens betænkning.
Personligt havde jeg ønsket, at man havde haft modet til at sætte valgret for 16-årige på den politiske dagsorden her i Folketinget, men anerkender, at der ikke er politisk flertal for det endnu.
Men lad os tage hul på de andre forslag.
Vi skal have lavet nationale, såkaldte get on the road-kampagner allerede her i efteråret, så vi får inviteret de unge førstegangsvælgere hen at stemme til kommunalvalget og regionsrådsvalget.
De skal have en invitation både fra regeringen og også gerne fra den lokale kommune.
De unge skal kunne stemme på deres uddannelsessteder og på banegårdene i ugen op til valget, og så skal vi have opfordret lærerne på skoler og ungdomsuddannelser til at få kommunal- og regionsvalg på skoleskemaet her til efteråret, for det virker.
Jeg var så privilegeret at være hf-lærer, inden jeg kom herind i Folketinget, og der var jeg så privilegeret at opleve en flok elever, både unge og i andre aldre, på det VUC-center, hvor jeg var hf-lærer i samfundsfag, og opleve, når man satte demokrati, og specielt det lokale demokrati, på skoleskemaet og fortalte om, hvordan de forskellige velfærdsydelser og de forskellige goder osv. virkelig er forankret lokalt i kommunerne, hvordan det gav en kolossal ændring i den måde, eleverne opfattede kommunalvalget på, fra noget meget tørt og kedeligt, til at de faktisk syntes, at det vedkom dem.
De stemte stort set alle, og det er jeg rigtig glad for, selv om jeg selvfølgelig ikke ved, hvad de stemte.
Så kunne det være, jeg skulle have gjort en mindre indsats.
Men det virker.
Skolens og ungdomsuddannelsernes samfundsfagsundervisning bør som foreslået af Valgretskommissionen også starte på et lavere klassetrin, så vi kan få styrket de unges demokratiske dannelse, og i den forbindelse skal man ikke være så bange for at trække på de politiske ungdomsorganisationer og det lokale foreningsliv.
Der er desværre alt for mange uddannelsessteder, der har en helt urimelig berøringsangst for de politiske partier og deres ungdomsorganisationer.
Invitér dem dog indenfor!
Min taletid giver mig desværre ikke mulighed for at gennemgå og kommentere alle de 28 gode forslag, der ligger fra Valgretskommissionen, men mit sidste budskab skal bare være: Kom i gang!
I SF er vi i hvert fald indstillet på at tage handsken op, og derfor kan vi også kun støtte det foreliggende forslag til vedtagelse.